KIRJALLINEN KYSYMYS E-1598/00 esittäjä(t): Armando Cossutta (GUE/NGL) komissiolle. Naisten sukuelinten silpominen.



Virallinen lehti nro 053 E , 20/02/2001 s. 0169 - 0170



KIRJALLINEN KYSYMYS E-1598/00 esittäjä(t): Armando Cossutta (GUE/NGL) komissiolle (19. toukokuuta 2000) Aihe: Naisten sukuelinten silpominen Roomassa sijaitsevan San Gallicano -sairaalan maahanmuuttajia koskevan ehkäisevän lääketieteen yksikön tekemässä tutkimuksessa esitetään yleiskatsaus naisten sukuelinten silpomisesta Italiassa. Nykyisin maassa on noin 40 000 naista, jotka ovat joutuneet silvotuiksi. Noin 5 000 siirtolaistyttöä on vaarassa joutua kärsimään tästä toimenpiteestä, joka tavallisesti tehdään kuuden vuoden iässä. Näiden naisten kotimaissa, etenkin Egyptissä ja Eritreassa, toimenpide tehdään epähygieenisissä oloissa, mikä aiheuttaa vakavia sivuvaikutuksia, joita italialaiset lääkärit usein joutuvat hoitamaan, kun naiset muuttavat Italiaan. Italialaiset lääkärit ovat noin 20 vuoden kokemuksen aikana huomanneet, että kyseessä on erityisesti kulttuuriin liittyvä ilmiö. Joissakin tapauksissa lääkärit ovat keskustelleet asiasta kärsivällisesti ja kunnioittavasti näiden naisten kanssa ja onnistuneet saamaan heidät luopumaan tyttäriensä silpomisesta. Ottaen huomioon, että on vaikea puuttua suoraan tilanteeseen Itä-Afrikan maissa, joissa tämä käytäntö on laajalle levinnyt, mutta että yhä enemmän afrikkalaisia naisia muuttaa Eurooppaan, 1. katsooko komissio, että se voisi rahoittaa tutkimusta, jossa selvitettäisiin ilmiön levinneisyyttä Euroopan maissa? 2. eikö komissio katso, että olisi tuettava terveys- ja sosiaalialan työntekijöitä, jotka voisivat toimia yhteytenä maahanmuuttajanaisiin tässä asiassa? 3. eikö komissio pidä asianmukaisena, että ryhdytään koordinoituihin ja tehokkaisiin toimiin, joilla pyritään vaikuttamaan maahanmuuttajamiesten ja -naisten kulttuurillisiin näkemyksiin, jotta he vaihtaisivat naisten sukuelinten silpomisen muihin kulttuurin käytäntöihin, joilla osoitettaisiin enemmän kunnioitusta naisten fyysistä koskemattomuutta sekä naisten ja lasten oikeuksia kohtaan? Anna Diamantopouloun komission puolesta antama vastaus (7. heinäkuuta 2000) Komissio on samaa mieltä arvoisan parlamentin jäsenen kanssa siitä, että on vaikeaa puuttua suoraan tilanteeseen Itä-Afrikan maissa, joissa naisten sukuelinten silpominen on laajalle levinnyt käytäntö. Maailman terveysjärjestön mukaan tämä toimenpide tehdään vuosittain kahdelle miljoonalle tytölle. Toimenpiteen kokeneita tyttöjä on yhä enemmän myös Länsi-Euroopassa elävien maahanmuuttajien ja pakolaisperheiden keskuudessa. Kansainvälinen yhteisö tunnusti viime vuosikymmenellä naisten sukuelinten silpomisen vakavaksi naisten ihmisoikeuksien loukkaukseksi. Yhdistyneiden kansakuntien vuonna 1993 antamassa naisiin kohdistuvaa väkivaltaa käsittelevässä julistuksessa, vuonna 1994 järjestetyssä kansainvälisessä väestö- ja kehityskonferenssissa ja vuoden 1995 Beijingin toimintaohjelmassa vaadittiin hallituksia ja kansainvälistä yhteisöä kieltämään naisten sukuelinten silpominen ja hävittämään tämä käytäntö. Hahmotellakseen strategioita tämän ilmiön poistamiseksi Maailman terveysjärjestö, YK:n lastenavun rahasto (UNICEF) ja YK:n väestörahasto (UNFPA) julkaisivat vuonna 1997 uraauurtavan yhteislausuman, jossa kuvataan sukupuolista silpomista ja syitä sen harjoittamiseen. Komission 7. kesäkuuta 2000 antamassa sukupuolten tasa-arvoa koskevassa yhteisön uudessa puitestrategiassa (20012005)(1) ehdotetaan jäsenvaltioiden viranomaisten ja yhteisön toimielinten muodostaman verkoston tukemista tiedon keräämiseksi sukupuoleen liittyvistä ihmisoikeuksien loukkauksista. Komissio tuki vuonna 1999 innovatiivista tutkimustoimintaa Maailman terveysjärjestön kanssa. Tavoitteena oli toteuttaa useaa maata koskeva tutkimus naisten terveydestä ja perheväkivallasta. Komissio on vakuuttunut, että pelkkä naisten sukuelinten silpomisen arvosteleminen ja sitä harjoittavien tuomitseminen ei saa aikaan muutosta. Naisten sukuelinten silpominen lakkaa vasta, jos ihmiset myöskin naiset vakuuttuvat siitä, että he voivat luopua tästä käytännöstä luopumatta samalla kulttuurinsa merkittävästä osasta. Tarvitaan monitahoisia strategioita, joihin kuuluvat myös terveys- ja sosiaalityöntekijöiden valistaminen ja siirtymäriittien merkityksen tunnustaminen. Terveystilanteen seurantaa koskevan yhteisön toimintaohjelman hyväksymisestä kansanterveyden alalla (19972001) 30. kesäkuuta 1997 tehdyn Euroopan parlamentin ja neuvoston päätöksen N:o 1400/97/EY(2) nojalla vuoden 2001 työohjelman painopisteisiin on määrä kuulua lisääntymiskykyyn ja seksuaalisuuteen liittyvät terveysnäkökohdat. Komission on tarkoitus hyväksyä tämä työohjelma piakkoin. Yksi sukupuolten tasa-arvoa koskevan yhteisön uuden puitestrategian strategisia tavoitteita on sukupuolten tasa-arvo jokapäiväisessä elämässä. Komissio aikoo korostaa, että on välttämätöntä muuttaa asenteita, ja lujittaa tiedotusta naisten ihmisoikeuksista niin yhteisössä kuin kehitysyhteistyön yhteydessä. Komissio hyväksyi vuonna 1999 tuen (470 000 euroa) paikallisjärjestön kokeilutoiminnalle Etelä-Etiopiassa. Toiminnan nimenomaisena tavoitteena on vähentää naisten sukuelinten silpomista 25 prosentilla vuoteen 2002 mennessä. Komissio tekee puitestrategian täytäntöönpanon yhteydessä kaikkensa varmistaakseen, että sukuelinten silpominen säilyttää jäsenvaltioissa sille kuuluvan aseman päättäjien asialistoilla ja että se saa yhteisöltä ansaitsemaansa suurta huomiota. (1) KOM(2000) 335 lopullinen. (2) EYVL L 193, 22.7.1997.